รองนายกรัฐมนตรี มอบหมายกระทรวงอุตสาหกรรมร่วมกับบีโอไอปรับมาตรการและจัดโรดโชว์ให้เร็วที่สุดเพื่อดึงดูดนักลงทุนเพิ่มขึ้น พร้อมปรับโครงสร้างการทำงานให้มีผลงานใหม่ๆ เพื่อพัฒนาภาคอุตสาหกรรมไทย
นายสมคิด จาตุศรีทักษ์ รองนายกรัฐมนตรี ตรวจเยี่ยมการดำเนินงานและมอบนโยบายให้กับผู้บริหารกระทรวงอุตสาหกรรม โดยได้เน้นย้ำให้ นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เดินหน้าเร่งหามาตรการชักชวนการลงทุนจากต่างประเทศ และเตรียมแผนจัดโรดโชว์ไปยังประเทศจีนร่วมกับ สำนักงานคณะกรรมการส่งเสริมการลงทุน หรือ บีโอไอ ที่ต้องปรับแผนและหาสิทธิประโยชน์ชักชวนการลงทุนเพิ่มขึ้น หลังจากบริษัทผู้ผลิตในจีนหลายรายได้รับผลกระทบจากสงครามการค้า และเริ่มมองหาลู่ทางย้ายฐานการผลิตใหม่ ซึ่งไทยควรใช้โอกาสนี้ดึงการลงทุน         รัฐมนตรีว่าการกระทรวงอุตสาหกรรม กล่าวว่า เบื้องต้นมีแผนไปโร้ดโชว์ที่จีนเร็วที่สุด คาดว่าอาจเป็นช่วงต้นเดือนกันยายนนี้(62) เพื่อให้นักลงทุนเล็งเห็นศักยภาพของไทยที่เหมาะแก่การเป็นฐานผลิต เช่นเดียวกับประเทศเวียดนามที่ขณะนี้ได้ออกมาตรการแข่งขันกับนานาประเทศเพื่อดึงนักลงทุนอยู่         ทั้งนี้ รองนายกรัฐมนตรียังมอบหมายให้กระทรวงอุตสาหกรรมดูแลช่วยเหลือผู้ประกอบการเอสเอ็มอี สร้างความรู้และให้เข้าถึงแหล่งเงินทุนมากขึ้น ซึ่งกระทรวงอุตสาหกรรมต้องปรับโครงสร้างการทำงานใหม่ยกระดับสินค้าเกษตรและบริการ สู่ภาคอุตสาหกรรม เบื้องต้นยังเตรียมของบประมาณปี 2563 กว่า 14,000 ล้านบาท เพื่อนำมาพัฒนาและดำเนินโครงการใหม่ๆ หลังจากปีที่ผ่านมากระทรวงอุตสาหกรรมได้รับงบประมาณเพียง 5,000 ล้านบาท        รองนายกรัฐมนตรี ยังสั่งการในประชุมมอบหมายให้หน่วยงานที่เกี่ยวข้องเร่งหาพื้นที่จัดตั้ง Thailand Cyberportให้เกิดขึ้นเร็วๆนี้ เพื่อให้เป็นอีกศูนย์ช่วยส่งเสริมและพัฒนาสตาร์ทอัพไทย รวมถึงเป็นแหล่งเรียนรู้เผยแพร่เทคโนโลยีและนวัตกรรม โดยเบื้องต้นมีเป้าหมายใช้เงินลงทุน 1 พันล้านบาท ล่าสุดได้ระดมเงินทุนในการจัดตั้งแล้ว 635 ล้านบาท         นอกจากนี้รองนายกรัฐมนตรีได้ติดตามและรับฟังความคืบหน้าการดำเนินงานของหน่วยงานในสังกัด เช่น ความก้าวหน้าจัดตั้ง Bio Hub ในพื้นที่ต่างๆ /การจัดตั้งศูนย์ไอทีซี เพื่อบริการช่วยเหลือเอสเอ็มอี ที่ปัจจุบันมีศูนย์แล้ว 105 แห่งทั่วประเทศ        ด้านนายสุพันธุ์ มงคลสุธี ประธานสภา อุตสาหกรรมแห่งประเทศไทย หรือ ส.อ.ท. เปิดเผยว่า ปัจจุบันประกอบการเอสเอ็มอีประสบปัญหาการเข้าถึงแหล่งเงินทุน โดยเฉพาะการวางหลักประกัน ส่วนใหญ่ยังไม่มีหลักประกันพอที่จะวางค้ำประกันเงินกู้และปัญหาเครดิตบูโร จึงอยากให้กระทรวงอุตสาหกรรมผลักดันสถาบันการเงินของรัฐเข้ามาช่วยแก้ปัญหาให้กับเอสเอ็มอีกด้วย